**JEGYZŐKÖNYV**

**Hidas Község Önkormányzat**

 **Képviselő-testületének**

**2023. március 27. napján**

megtartott soros, nyilvános üléséről.

Hozott határozatok:

18/2023.(III.27.)

19/2023.(III.27.)

20/2023.(III.27.)

21/2023.(III.27.)

22/2023.(III.27.)

**JEGYZŐKÖNYV**

A jegyzőkönyv készült **2023. március 27. napján 14.00 órai kezdettel**

**Hidas** Község Önkormányzat Képviselő-testületének **soros,** **nyilvános** ülésén.

Az ülés helye**:** Hidas, Kossuth Lajos utca 50/II.

Polgármesteri Hivatal Tanácsterme

**Jelen voltak:**

1. Berg Csaba polgármester
2. Borsosné Schwáb Rita alpolgármester
3. Dr. Balázs Dalma Brigitta képviselő
4. Fábián Izabella képviselő
5. Fényes Endre képviselő
6. Kérő Imre képviselő

**Valamint**:

Dr. Tóth Attila jegyző

Lórenczné Illés Anikó jkv. vezető

Az ülésről igazoltan hiányzott: Steiner-Orosházi Szandra képviselő

**Berg Csaba polgármester** köszöntötte a megjelenteket, és megnyitotta a képviselő-testületi ülést. A jelenléti ív alapján megállapította, hogy a testületi ülés határozatképes, a megválasztott 7 fő képviselőből 6 fő jelen van. Steiner-Orosházi Szandra képviselő jelezte, hogy az ülésen igazoltan nem tud részt venni. Ismertette a napirendi pontokat, melyet a képviselők elfogadtak.

A képviselő-testület 6 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**18/2023. (III.27.) számú határozata**

Az elfogadott napirendi pontok:

1. Beszámoló a lejárt határidejű határozatok végrehajtásáról.

Ea.: Berg Csaba polgármester, Dr. Tóth Attila jegyző

1. A Hidasi Benedek Elek Német Nemzetiségi Általános Iskola fenntartói jogának átadása a Baranyai Református Egyházmegyének.

Ea.:Berg Csaba polgármester, BorsosnéSchwáb Rita igazgató, Dr. Tóth Attila jegyző

1. Hulladékkezelési közszolgáltatással kapcsolatos kérdések megtárgyalása.

Ea.: Berg Csaba polgármester, Dr. Tóth Attila jegyző

1. A települési önkormányzatok szociális célú tüzelőanyag vásárlásához kapcsolódó támogatására kiírt pályázat benyújtásáról döntés.

Ea.: Berg Csaba polgármester, Dr. Tóth Attila jegyző

1. **Beszámoló a lejárt határidejű határozatok végrehajtásáról.**

 **Ea.: Berg Csaba polgármester, Dr. Tóth Attila jegyző**

**Berg Csaba** polgármester ismertette a képviselőkkel, hogy az elfogadott 2023-as költségvetésnek megfelelően tart a kiemelt spórolás, legfőképpen a Művelődési Ház bezárásával és a hivatali otthoni munkavégzéssel tudják ezt megtenni. Az előírt 25%-os megtakarítás még így is nehezen tartható, több településen már a közvilágítást is kikapcsolták, erről a településen még nincs szó és nem is szeretné, ha lenne. Az ügyintézés telefonon és személyesen is nagyszerűen működik, köszöni a kollégák, és az ügyfelek megértését és további türelmét is kéri, mert nem tud időt mondani, hogy mikor is szűnik ez meg, ill. mikor tud a Művelődési Ház nyitni.

Tájékoztatta a képviselőket a két ülés között végzett munkájáról.

Látogatást tett a Csorba Győző Könyvtár munkatársa, megnézte a tárgyalóban elhelyezett könyveket, melyekért köszönetét fejezte ki. Részt vett a megyei önkormányzat megbeszélésén, ahol a csapadékvíz elvezetés megoldását tárgyalták, biztosították a pályázat támogatásáról. A csapadékvíz elvezetésével kapcsolatos munkák tervezőjével körbe járták az érintett szakaszokat, 100 milliós forrást készítenek elő a kivitelezésre. Február 11.-én Balog Zoltán református püspök úrral találkozhatott, szívmelengető érzés volt. Sajnálatos hír, hogy Radák János táncoktató elhunyt, részvétet és sok erőt kívánt a családjának. Február 18.-án lakossági bejelentést kapott, hogy egy konténerben állati hulladékot tettek. Részt vett a rendőrség szakmai napján, majd társulási ülésen Pécsváradon, ahol elhangzott, hogy mindenhol pénzmegvonás, nagy fokú ellenőrzések jellemzőek. A pécsi Tudásközpontba volt hivatalos kolléganőjével, Szőke Boglárkával, aki a 2022-es év Baranya Megyei könyvtárosa oklevelet kapta, ezúton is gratulál és további jó munkát kíván!

Az idei évben már nagyon sok volt a haláleset, ez szomorú és elgondolkodtató, kéri a lakókat, hogy figyeljenek egymásra. Bejelentés érkezett ismét, hogy barna a víz, felhívta a szolgáltatót, közölték, hogy rendszertisztítás miatt volt a probléma. Kéri, hogy hiba esetén ne a facebookra írják ki, hanem hívják fel a szolgáltatót. Dunai Péter alelnök úr járt látogatáson nála, pozitív szavakkal látta el. Steiner-Orosházi Szandra intézményvezető a pécsi Tudásközpontban partner intézmény oklevelet vehetett át, ezúton is gratulál. Kísze báb égetéssel elűzték a telet az óvodában. 30 db kis méretű szivarfát kapott a település, melyet az újszülött gyermekek részére el is ültettek, kivágva az elöregedett sövényrészt a Dózsa György utcában. Részt vett az iskolai fórumon, ahol az intézmény sorsáról beszélgettek, mely az ülés következő napirendi pontja is lesz. Felvette a kapcsolatot Dr. Torma Csilla állatorvossal eboltás ügyben, a községben 04.15.-én lesz a kutyaoltás, díja 6000.-Ft féregtelenítéssel. Kormányablak busz május 04-től újra elérhető lesz a községben. Április 30.-án májusfa állítást és megvendégelést tervez a Roma Önkormányzat. Az idei évben is megrendezésre kerül a gyermeknap, délutáni programokkal várják majd a gyerekeket. Köszöni a felajánlásokat és a támogatásokat. 5 fő közmunkás van jelenleg, velük próbálják meg a községet szépíteni, árok tisztítás, játékelemek karbantartása, temetői munkálatok voltak sorban, ezután pedig a fűnyírások sora várható. Megtörtént a temetőben a haranglábtól a kiépített betonút folytatása egészen a kerítésig.

**Dr. Tóth Attila** jegyző ismertette a képviselőkkel a lejárt határidejű határozatokat, melyek végrehajtása maradéktalanul megtörtént.

A képviselő-testület 6 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**19/2023. (III.27.) számú határozata**

1. **A Hidasi Benedek Elek Német Nemzetiségi Általános Iskola fenntartói jogának átadása a Baranyai Református Egyházmegyének.**

 **Ea.:Berg Csaba polgármester, Borsosné Schwáb Rita igazgató,**

 **Dr. Tóth Attila jegyző**

**Berg Csaba polgármester** ismertette a képviselőkkel, hogy a Hidasi Benedek Elek Német Nemzetiségi Általános Iskola jelenleg a KLIK fenntartásában működik. 2022-ben indult el a fenntartó váltással kapcsolatos előkészítő munka, melyben a képviselő-testület is részt vett. Kéri az intézményvezetőt, hogy mondja el véleményét az üggyel kapcsolatban.

**Borsosné Schwáb Rita** alpolgármester és iskolaigazgató elmondta, hogy hosszú folyamat zárult le a szülői szavazatokkal, a tankerület kérte ki a szülők véleményét. Nagy részvételi arány volt, nagyfokú aláírás történt, 91 tanuló van jelenleg az iskolában, 76-an szavaztak igennel támogatták az átadást a református egyháznak. 100 %-ban a kollégák, 100 %-ban a diák önkormányzat igennel szavazott. Most a testület szavazatára van még szükség, köszöni mindenkinek az aktivitást.

**Dr. Balázs Dalma Brigitta** képviselő elmondta, hogy részt vett az egyeztetésen és örült a pozitív visszajelzéseknek és hogy a szülők nagy számban szavaztak, jó irány felé tart az iskola, örülne neki, ha ez megvalósulna majd szeptembertől.

**Dr. Tóth Attila** jegyző elmondta, hogy az elmúlt évben részletes tájékoztatást kaptak a Református Egyházmegye részéről. A KLIK a fenntartóváltás szándékát tudomásul vette. A jelen ülésen a képviselő-testületnek kell kialakítania a véleményét a fenntartó váltással kapcsolatban annak érdekében, hogy a további feladatokat végre tudják hajtani. Az oktatási intézménynek helyet adó ingatlan vagyonkezelői jogának átadásáról felek külön megállapodásban rendelkeznek a köznevelésért felelős miniszter döntését követően.

**Berg Csaba polgármester** köszöni a szülők érdeklődését, óriási összefogás érezhető az iskola ügyében, érezhető volt már a bizonytalanság az iskola fenntartásával kapcsolatban, bíznak a jó irányban, ő is természetesen a többség döntését támogatja.

A képviselő-testület 6 igen szavazattal, ellenszavazat és tartózkodás nélkül – minősített többséggel az alábbi határozatot hozta:

**Hidas Község Önkormányzat Képviselő-testületének**

**20/2023. (III.27.) számú határozata**

Hidas Község Önkormányzat Képviselő-testülete – mint a Hidasi Benedek Elek Német Nemzetiségi Általános Iskola (7696 Hidas, Kossuth Lajos utca 31. hrsz.: 829 ) épületének tulajdonosa az Nkt. 83.§ (4) bekezdése h) pontjában meghatározottak alapján a fenntartóváltással kapcsolatban az alábbi véleményt adja.

Hidas Község Önkormányzata támogatja, továbbá feltétlen és visszavonhatatlan hozzájárulását adja ahhoz, hogy a 2023/24. tanévtől kezdődően a Hidasi Benedek Elek Német Nemzetiségi Általános Iskola fenntartói jogát és ezzel járó kötelezettségeit a Baranyai Református Egyházmegye vegye át.

Az oktatási intézménynek helyet adó ingatlan vagyonkezelői jogának átadásáról felek külön megállapodásban rendelkeznek a köznevelésért felelős miniszter döntését követően.

A képviselő-testület a fenntartói jog átadásával kapcsolatos véleménye kialakításánál a tantestület, alkalmazotti közösség és a diákönkormányzat 100%-os támogató szavazatát, valamint a szülői közösség ellenszavazat és tartózkodás nélküli 87,3%-os támogató szavazatát is figyelembe vette.

A képviselő-testület megbízza Berg Csaba polgármestert, hogy a döntésről a Pécsi Tankerületi Központot a határozat kivonatának megküldésével haladéktalanul tájékoztassa.

Határidő: azonnal

Felelős: képviselő-testület, polgármester

1. **Hulladékkezelési közszolgáltatással kapcsolatos kérdések megtárgyalása.**

**Ea.: Berg Csaba polgármester, Dr. Tóth Attila jegyző**

**Berg Csaba** polgármester elmondta, hogy a hulladékkezeléssel kapcsolatban nagy gond, hogy a kihelyezett ezer literes hulladékgyűjtő konténereket nem tudják a lakók használni, mert más településről is idehozzák a szemetet, nem fér el a lakók hulladéka már, ezért a jövőt illetően más megoldásban gondolkodnak. Egyeztetést fognak végezni az érintett utcák lakóival a megoldást illetően. Tervük az, hogy megszűntetnék a nagy konténereket, a hulladékgyűjtő pontokat, mindenki beszerezne kis 120 literes kukát és a lakók kihelyeznék azokra a pontokra ahonnan el tudná szállítani a Dél-Kom járműve. Kivételt képezne a Tamási Áron és az Ady Endre utca, ahol a távolság és az idős lakosság miatt ez nem megoldható. Segítenek a hulladékgyűjtő edények beszerzésében. A konténer bérlése az önkormányzatnak negyedévente 1 millió forintjába került, és a lakók is fizettek szemétszállítási díjat. Fenti megoldással ez a költség is minimális lenne csak.

**Dr. Tóth Attila** jegyző ismertette, hogy felmérték a legmesszebb lévő távolságot, ahonnan az edényeket ki kellene húzni. Sajnos, rászoktak arra az emberek, hogy idegen konténerbe pakolják a szemetüket, a jogellenes szemétlerakásnak nagy büntetése van, ezért is viszik sokan máshova. Nem lehetséges a konténerek fenntarthatósága, tarthatatlan a költségvetés miatt is, a lakók is fizetnek szemétszállítást. Többször jelezték a lakók, hogy nem tudják a szemetüket a konténerbe elhelyezni a telítettsége végett. A részletszabályokat a lakossági fórumon kívánják a lakókkal egyeztetni.

A képviselő-testület 6 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**21/2023. (III.27.) számú határozata**

Hidas Község Önkormányzat Képviselő-testülete megvizsgálta a település kommunális hulladék közszolgáltatással kapcsolatos helyzetet, és megállapította, hogy a Dél-Kom által szemétszállító járművel nem megközelíthető helyeken a kihelyezett 1000 literes konténerekkel a lakossági ellátás nem az elvárható szinten működik, mivel a konténereket rendszeresen nem a településen élő lakosok töltik meg építési törmelékkel, állati hulladékkal stb.

A probléma megoldása érdekében a képviselő-testület a lakosság részére ezeken a területeken kedvezményesen biztosít egyedi hulladékgyűjtő edényeket, melyeket heti egy alkalommal a mellékelt térképvázlat szerinti gyűjtőpontokon kell elhelyezni azok ürítése céljából.

Ahol a gyűjtőponttól való távolság miatt ez nem megoldható, továbbra is az önkormányzat biztosítja a konténereket.

Költségtakarékosság miatt az önkormányzat a szükséges mennyiségű konténereket megvásárolja, mely jóval kedvezőbb, mint a konténerek bérleti díjának megfizetése.

Megbízzák a polgármestert, hogy az érintett lakosság részére szervezzen lakossági fórumot a további részletek megbeszélése, egyeztetése céljából.

Határidő: 2023. május 31.

Felelős: polgármester

1. **A települési önkormányzatok szociális célú tüzelőanyag vásárlásához kapcsolódó támogatására kiírt pályázat benyújtásáról döntés.**

 **Ea.: Berg Csaba polgármester, Dr. Tóth Attila jegyző**

**Berg Csaba polgármester** ismertette a képviselőkkel, hogy a 2023. évben ismét korai időpontban februárban már kiírásra került a települési önkormányzatok szociális célú tüzelőanyag vásárláshoz kapcsolódó kiegészítő támogatásának pályázata.

A pályázat benyújtásának határideje is korábbi az előző évekhez képest 2023. április 28. Az önkormányzat által igényelhető támogatás 160 m3 keménylombos tűzifa.

Nőtt a támogatás összege, így a biztosítandó önerő mértéke is. Kemény lombos fafajta esetében 21 000 Ft/erdei m3+áfa a támogatás, és ezen felül 2 000 Ft/erdei m3+áfa a vállalandó önerő.

Az igényelt támogatott mennyiség megvásárlásához az önkormányzatnak 406 400.- Ft önerőt kell biztosítani a pályázati kiírásban foglaltak szerint.

**Dr. Balázs Dalma Brigitta** képviselő kérdése, hogy a tavalyi pályázaton nyert szociális tűzifa kiosztásra került-e és egy háztartás hányszor kaphatott?

**Fábián Izabella** képviselő, mint a Szociális Bizottság elnöke elmondta, hogy maradéktalanul kiosztásra került, egy háztartás kétszer igényelhetett tűzifát.

A képviselő-testület 6 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**22/2023. (III.27.) számú határozata**

Hidas Község Önkormányzata Képviselő-testülete úgy döntött, hogy a Belügyminiszter által a Magyarország 2023. évi központi költségvetéséről szóló 2022. évi XXV. törvény 3. melléklet 2.2.1 pontja alapján meghirdetetett a „**A települési önkormányzatok szociális célú tüzelőanyag vásárláshoz kapcsolódó támogatására ” című felhívása alapján pályázatot nyújt be** kemény lombos fafajta vásárlásához **a kiírás 5. b)-c) pontja alapján 21.000.- Ft/erdei m3+áfa támogatására.**

Az önkormányzat vállalja, a tűzifa szállításából – ideértve a rászorulókhoz való eljuttatást is – származó költségek megfizetését, és gondoskodik a tűzifa jogosultak részére ellenszolgáltatás nélkül történő kiosztásáról. A pályázati kiírás 6. a)-d) pontjaiban foglaltakat a szociális célú tűzifa támogatás elosztásáról szóló 7/2018 (XI.2.) önkormányzati rendelet tartalmazza.

A támogatással igényelt keménylombos tűzifa mennyiség: **160 erdei m3**.

A képviselő-testület az Ávr. 75. § (4) bekezdés a) pontja alapján nyilatkozik arról, hogy a tűzifavásárláshoz igényelt támogatáson felül 2000.- Ft+ ÁFA/ erdei m3 **azaz 406 400.- Ftönrész** az önkormányzat 2023. évi költségvetésében rendelkezésre áll, azt a képviselő-testület biztosítja.

Megbízzák a jegyzőt, hogy a támogatás igénylésének az ebr42 önkormányzati információs rendszerben történő rögzítéséről gondoskodjon. Megbízzák a polgármestert, hogy a pályázatot a képviselő-testület nevében írja alá, és az elektronikus nyilatkozatot nyújtsa be a Kincstár MAKPER hivatali kapuján keresztül.

Határidő: 2023. április 28.

Felelős: polgármester, jegyző

Tekintettel arra, hogy az ülésen több kérdés, észrevétel, indítvány nem hangzott el a polgármester a képviselő-testület ülését berekesztette.

kmf.

|  |  |
| --- | --- |
| Berg Csabapolgármester | Dr. Tóth Attila jegyző |